钦定古今图书集成/明伦汇编/官常典/第523卷 > 唆都
## 钦定古今图书集成/明伦汇编/官常典/第523卷 > 唆都

按《元史》本传：唆都，扎剌儿氏。骁勇善战，入宿卫，从征
花马国有功。李璮叛山东，从诸王哈必赤平之。还言
于朝曰：“郡县恶少年，多从间道鬻马于宋境，乞免其
罪，籍为兵。”从之，得兵三千人。以千人隶唆都，为千户，
命守蔡州。至元五年，阿木等兵围襄阳，命唆都出巡
逻，夺宋金刚台寨、筲基窝、青涧寨、大洪山、归州洞诸
隘，尝猝遇宋兵千馀，持羁勒欲窃马，唆都战败之，斩
首三百级。六年，宋将范文虎率舟师驻灌子滩，丞相
史天泽命唆都拒却之，升总管，分东平卒八百隶之。
九年，攻樊城，唆都先登，城遂破，襄阳降，再与卒五千，
赐弓矢、袭衣、金鞍、白金等物。入见，升郢、复等处招讨
使。十一年，移戍郢州之高港，败宋师，斩首三百级，获
裨校九人。从大军济江，鄂、汉降。十二年，建康降，参政
塔出命唆都入城招集，改建康安抚使。攻平江、嘉兴，

炳请留唆都，从之。时衢、婺诸州皆复起兵，文炳谓唆
都曰：“严州不守，临安必危，公往镇之。”至严方十日，衢、
婺、徽连兵来攻，唆都战却之，获章知府等二十二人。
复婺州，败宋将陈路钤于梅岭下，斩首三千级。又复
龙游县，攻衢州。衢守备甚严，唆都亲率诸军鼓噪登
城，拔之，宋丞相留梦炎降。攻处州，斩首七百级。又攻
建宁府松溪县、怀安县，皆下之。十四年，升福建道宣
慰使，行征南元帅府事，听参政塔出节制。塔出令唆
都取道泉州，泛海会于广州之富场。将行，信州守臣
来求援，曰：“元帅不来，信不可守。今邵武方聚兵观衅，
元帅旦往，邵武兵夕至矣。”唆都告于众曰：“若邵武不
下，则腹背受敌，岂独信不可守乎？”乃遣周万户等往
招降之。唆都趋建宁，遇宋兵于崇安，军容甚盛，令其
子百家奴及杨庭璧等数队夹击之。范万户以三百
人伏祝公桥，移剌荅以四百人伏北门外。庭璧陷阵
深入，宋兵败走。伏兵起，邀击之，斩首千馀级。宋丞相
文天祥、南剑州都督张清合兵将袭建宁，唆都夜设
伏败之，转战至南剑，败张清，夺其城。至福州，王积翁
以城降。攻兴化军，知军陈瓒乞降，复闭城拒守。唆都
临城谕之，矢石雨下，乃造云梯炮石，攻破其城，巷战
终日，斩首三万馀级，获瓒支解以徇。至漳州，漳州亦
拒守，先遣百家奴往会，塔出留攻之，斩首数千级，知
府何清降。攻潮州，知府马发不降。唆都恐失富场之
期，乃舍之而去。十五年至广州，塔出令还攻潮发，城
守益备。唆都塞堑填濠，造云梯鹅车，日夜急攻。发潜
遣人焚之，二十馀日不能下。唆都令于众曰：“有能先
登者拜爵已，崔者增秩。”总管兀良哈耳先登，诸将继
之。战至夕，宋兵溃，潮州平。进参知政事，行省福州。征
入见。帝以江南既定，将有事于海外。升左丞，行省泉
州，招谕南夷诸国。十八年，改右丞，行省占城。十九年，
率战船千艘，出广州，浮海伐占城。占城迎战，兵号二
十万。唆都率敢死士击之，斩首并溺死者五万馀人，
又败之于大浪湖，斩首六万级，占城降。唆都造木为
城，辟田以耕。伐乌里、越里诸小夷，皆下之，积谷十五
万以给军。二十一年，镇南王脱欢征交趾，诏唆都帅
师来会，败交趾兵于清化府，夺义安关，降其臣彰宪
昭显脱欢。命唆都屯天长以就食，与大营相距二百
馀里。俄有旨班师，脱欢引兵还，唆都不知也。交趾使
人告之，弗信，及至大营，则空矣。交趾遮之于干满江，
唆都战死。事闻，赠荣禄大夫，谥襄愍。子百家奴。